শামসুজ্জামান খান: এখানে আমি দুটো উদাহরণ দেব। একটা হলো ১৯৩৯ সনে উনি যখন কলকাতা ইসলামিয়া বিশ্ববিদ্যালয়ের ছাত্র, তখন তিনি একটা উদ্যোগ গ্রহণ করলেন। ফরিদপুরে একটা সাহিত্য সম্মেলন করলেন। সেই সাহিত্য সম্মেলনে তিনি তিনজনকে আমন্ত্রণ করলেন। একজন হলেন কবি কাজী নজরুল ইসলাম। আরেকজন হুমায়ুন কবির। আর আরেকজন ইব্রাহীম খাঁ। কিন্তু তিনি সাহিত্য সম্মেলন করবেন, সেখানে নজরুলকে নেবেন, হুমায়ুনকে নেবেন এটা ওখানকার মুসলিম লীগের লোকজনের পছন্দ না। ওয়াহিদুজ্জামান তীব্র বিরোধের সৃষ্টি করল। এমন একটা অবস্থা করল, বঙ্গবন্ধুর পক্ষে ওখানে সম্মেলন করাই সম্ভব হয় না। শেষে ওই সম্মেলনে নজরুল এলেন, হুমায়ুন এলেন কিন্তু ইব্রাহীম খাঁ এলেন না। কারণ তিনি মুসলিম লীগের সাথে যুক্ত ছিলেন। তো হুমায়ুন কবির বললেন, মুজিব তুমি চিন্তা করো না। এই সাহিত্য সম্মেলন হবে। তুমি চেয়েছ, হবে। আমার বাড়ি তো ফরিদপুর। সেখানে আমার বিশাল বাড়ি। ওখানেই হবে। এখান থেকে বোঝা যায়, সাহিত্যে বঙ্গবন্ধু কাদের পছন্দ করতেন। আর প্রিন্সিপাল ইব্রাহীম খাঁ এই নামটা তখন খুব জনপ্রিয় ছিল, সে জন্য বোধহয় তিনি তাকে দাওয়াত দিয়েছিলেন। আরেকটা উদাহরণ দেব। আমি তখন এখানকার সংস্কৃতি বিভাগের প্রধান। তখন ১৯৭৪ সালে বিশাল সাহিত্য সম্মেলন করলাম। স্বাধীন বাংলাদেশের প্রথম সাহিত্য সম্মেলন। সেই সম্মেলনে ভারত থেকে পঁচাত্তরজন প্রতিনিধি এসেছিলেন একটি নাট্যদল সহ। আর অন্নদাশংকর রায়ের নেতৃত্বে সুভাষ মুখোপাধ্যায়, সুনীল গঙ্গোপাধ্যায়, শক্তি চট্টোপাধ্যায়সহ আরো বহু সাহিত্যিকরা এসছিলেন। তো এইটার জন্য বঙ্গবন্ধুর কাছে আমরা যখন প্রথম গেলাম, যে, আমরা একটা সাহিত্য সম্মেলন করতে চাই, আপনাকে প্রধান অতিথি হতে হবে। উনি বললেন, আমাকে কেন প্রধান অতিথি করতে চাও তোমরা, আমি বুঝতে পারছি না। আমাদের সময়ে দেখেছি যে, সাহিত্য সম্মেলনে একজন বড় সাহিত্যিক মূল সভাপতি হয়, আর সাহিত্যিকরাই বিভিন্ন শাখার সভাপতি হয়। কেউ লোকসাহিত্য শাখার, কেউ শিশুসাহিত্য শাখার, কেউ উপন্যাস শাখার সভাপতি হয়। আমাকে করতে আসছ কেন? তখন আমাদের দলে আমি ছিলাম, খন্দকার ইলিয়াস সাহেব ছিলেন, সন্তোষদা ছিলেন, মাযহারুল ইসলাম সাহেব ছিলেন। সন্তোষদা বললেন, বঙ্গবন্ধু, এখন তো ব্যাপারটা একটু অন্যরকম। নতুন একটি দেশ স্বাধীন হয়েছে। ধর্মনিরপেক্ষ, আধুনিক, গণতান্ত্রিক রাষ্ট্র। এ রকম রাষ্ট্র দক্ষিণ এশিয়ায় বলতে গেলে নাই-ই। এই রাষ্ট্রের সাহিত্য-সংস্কৃতি-শিল্পের নীতি কী হবে সেটা তো আপনাকেই বলতে হবে। তখন উনি একটু চুপ করলেন। পাইপে একটা টান দিলেন। দিয়ে বললেন যে, কথাটা সন্তোষদা মন্দ বলেননি। তবে আমার শর্ত আছে। কী শর্ত? আমার বন্ধু কবি জসীমউদ্দীনকে মূল সভাপতি করতে হবে। আগের ধারা আমি বজায় রাখব। আমি প্রধান অতিথি হিসেবে যাব। এবং আমার একপাশে থাকতে হবে শিল্পাচার্য জয়নুল আবেদিন, অন্য পাশে বসবেন আব্দুল মতিন চৌধুরী। আমরা তাই করলাম। উনি এলেন। এখান থেকে তার আদর্শটা বোঝা যায়।